“VAN TOENTERTYD TOT NOU” - Drie van die Bestes - Die Blou Hond - Blog
Toe ek en Henrico Coetzer​ ons klanktoets doen, om in die voorprogram op te tree, van DRIE VAN DIE BESTES, toe maak ek die grappie en se: “Dalk moet ons vanaand se vertoning aankondig as “VYF van die bestes,” aangesien ons so `n lekker verskeidenheid het, tussen ons 5 manne op die verhoog. Henrico Coetzer het weer eens betower met sy formidabele stem. Die mense het gestroom tydens pouse, om sy CD te koop. My eie bydrae (voor Henrico se vertoning) was kort en kragtig - meestal om mense op hulle gemak te kry en hulle voor te berei op `n heerlike aand wat sou volg: ek het die verjaardag-maters geluk gewens (met “lekker verjaar ou maat”) en daarna `n mooi, romantiese liedjie gesing vir die huweliksherdenking-paartjies; maar toe Henrico Coetzer lostrek, het mense geweet hulle is in, vir `n onvergeetlike belewenis by Die Blou Hond.
In die kleedkamer (voor die vertoning) het ons lekker geskerts, oor goeie (en grappige) herinneringe oor die afgelope 20 jaar. DRIE VAN DIE BESTES is al lank in die land – nie net as individuele kunstenaars nie, maar ook as groep. Elizma Brink​ (Die Blou Hond se koordineerder) het `n foto daar aangebring van die 3 kerels, van 2 dekades gelede. (Sy het oor dekades as konsert-organiseerder opgetree, vir meeste kunstenaars in ons land, voordat sy by Die Blou Hond begin werk het. Sy ken hulle almal en hulle ken haar.) Ons lag lekker vir die foto, want Kevin Leo​, Mathys Roets​ en Danie Niehaus​ lyk soos 3 romantiese helde uit `n ou “Three Musketeers” film. Ons neem `n huidige foto en plaas die 2 fotos langs mekaar, op `n Whatsapp-groepie en noem dit heel gepas: “VAN TOENTERTYD TOT NOU.”
** foto hieronder in die album
Die vertoning was kleurryk, vol verskeidenheid en verrassings, soos wat `n mens kan verwag van 3 veterane wat elkeen `n meester is, op sy eie gebied: Mathys Roets met sy fluweel stem – dieper as diep, Danie Niehaus wat in verskeie musiek genres en oor verskeie oktawe kan baljaar; en Kevin Leo wat by die beste opera sangers in die wereld kan kers vashou. Wat hulle vertoning ekstra-spesiaal maak, is dat `n mens (in een vertoning) kan luister na `n verskeidenheid van immergroen treffers: van Cottonfields tot Cool & Mellow, van Blouberg Se Strand tot Bobbejaan Klim Die Berg; van O Sole Mio tot O Ryperd… en tussen die 3 van hulle, het hulle die vermoë om grappig, geestelik inspirerend en romanties te kan wees; asook om die gehoor te kan ontroer.
Drie hoera`s vir DRIE VAN DIE BESTES.
Dankie vir `n heerlike (“van toentertyd tot nou”) belewenis.
Mag julle (vir nog baie jare vorentoe) vir ons vreugde bring – beide as individuele kunstenaars en as groep.
Ons sien uit na julle volgende vertoning by Die Blou Hond.
Blog to follow: Philip Moolman​
Photo link: http://bit.ly/BH17DVB0818